Document ID: 32013D0045

NÕUKOGU OTSUS 2013/45/ÜVJP,
22. jaanuar 2013,
millega muudetakse otsust 2011/137/ÜVJP piiravate meetmete kohta seoses olukorraga Liibüas
EUROOPA LIIDU NÕUKOGU,
võttes arvesse Euroopa Liidu lepingut, eriti selle artiklit 29,
ning arvestades järgmist:
(1)
Nõukogu võttis 28. veebruaril 2011. aastal vastu otsuse 2011/137/ÜVJP (1).
(2)
Otsuse 2011/137/ÜVJP IV lisas loetletud isikute puhul tuleks seadusevastaselt omastatud raha Liibüa riigile tagastamise soodustamiseks muuta otsuses 2011/137/ÜVJP tehtud erandeid, et lubada teatavate külmutatud varade või majandusressursside vabastamist, kui neid on vaja liidus tehtud kohtu või haldusorgani otsuse või liikmesriigis täitmisele pööratava kohtuotsuse täitmiseks enne või pärast asjaomaste isikute, üksuste ja asutuste loetellu kandmise kuupäeva.
(3)
Nõukogu leiab, et enam ei ole alust hoida ühte üksust otsuse 2011/137/ÜVJP IV lisas esitatud loetelus.
(4)
Kanne ühe isiku kohta tuleks kõrvaldada otsuse 2011/137/ÜVJP II ja IV lisas esitatud loeteludest ja kanda see nimetatud otsuse I ja III lisas esitatud loeteludesse.
(5)
Otsuse 2011/137/ÜVJP I, II, III ja IV lisas esitatud loeteludesse kantud teatud isikuid käsitlevat teavet tuleks ajakohastada.
(6)
Otsuse 2011/137/ÜVJP I, II, III ja IV lisa tuleks seetõttu vastavalt muuta,
ON VASTU VÕTNUD KÄESOLEVA OTSUSE:
Artikkel 1
Otsust 2011/137/ÜVJP muudetakse järgmiselt.
1)
Artiklisse 6 lisatakse järgmine lõige:
„5b. IV lisas loetletud isikute ja üksuste puhul ning erandina lõike 1 punktist b võivad liikmesriikide pädevad asutused lubada teatavate külmutatud rahaliste vahendite või majandusressursside vabastamist, kui on täidetud järgmised tingimused:
a)
vahekohus on teinud kõnealuste rahaliste vahendite või majandusressursside kohta otsuse enne kuupäeva, mil lõike 1 punktis b osutatud füüsiline või juriidiline isik, üksus või asutus kanti IV lisas esitatud loetellu, või nende kohta on liidus tehtud kohtu või haldusorgani otsus või asjaomases liikmesriigis täitmisele pööratav kohtuotsus enne või pärast nimetatud kuupäeva;
b)
rahalisi vahendeid või majandusressursse kasutatakse ainult sellise otsusega tagatud või kehtivaks tunnistatud nõuete rahuldamiseks kõnealuseid nõudeid omavate isikute õigusi reguleerivate õigusnormidega seatud piires;
c)
otsus ei ole tehtud II ja IV lisas loetletud füüsilise või juriidilise isiku, üksuse või asutuse kasuks ning
d)
otsuse tunnustamine ei ole vastuolus asjaomase liikmesriigi avaliku korraga.
Liikmesriik teavitab teisi liikmesriike ja komisjoni käesoleva artikli alusel antud loast.”
2)
Artikli 6 lõikesse 6 lisatakse järgmine punkt:
„c)
maksed, mis kuuluvad tasumisele liidus tehtud või asjaomases liikmesriigis täitmisele pööratava kohtu, haldusorgani või vahekohtu otsuse alusel IV lisas loetletud isikute ja üksuste puhul,”.
3)
Otsuse 2011/137/ÜVJP I, II, III ja IV lisa muudetakse vastavalt käesoleva otsuse lisas sätestatule.
Artikkel 2
Käesolev otsus jõustub Euroopa Liidu Teatajas avaldamise päeval.
Brüssel, 22. jaanuar 2013

Labels: 18
5